Poematia et Epigrammata/X
Haec Roma vobis, haec domus, hospites,
	antiqua cunctis, hic patrius focus:
     salvete, cives: undecumque est,
          quis peregrinus in urbe Roma? 

Commune cultis gentibus atrium
Vestae videntes sistitis: hac ferunt
	     ex aede nocturnas per umbras
          perpetuam micuisse flammam. 

Si nullus aedem nunc tholus obtegit,
si saxa grando putria verberat
     flammamque consumpsit vetustas
	          et cinerem rapuere nimbi; 

ignem fovetis vos memores sacrum,
nos et fovemus cordibus: adsumus
     flammae sacerdotes redemptae
          nos, «Vigilas? Vigila!» monentes.

	Humana prorsus mens, vigila! veta,
mens, quidquid aetas protulerit boni
     verique, restingui, facemque
          de face posteritas perennis 

accendat, et pax rideat et fides
	nostro quietis omine gentibus
     utque una tellus, una Vesta est,
          una sit unanimis voluntas.